Plitvice

Prirodna svojstva područja Nacionalnog parka Plitvička jezera, osebujnost i osjetljivost tog jedinstvenog fenomena, zaslužuju punu pozornost naših posjetitelja. Rekreativni vidik boravka i zadivljenost ljepotom krajolika koji osvaja svojom prirodnom raznolikošću i skladnošću oblika i boja u bilo kojem razdoblju godine, utemeljen je na mnogim međusobno minuciozno uvjetovanim, prirodnim obilježjima. 

Osobita je to geološka i hidrogeološka krška pojava. Niz od 16 stepenasto poredanih većih jezera i nekoliko manjih, odvojenih sedrenim barijerama, za koje je bilo odlučno razdoblje od posljednjih desetak tisuća godina, u kojima su vladali ekološki odnosi slični današnjima pogodni za taloženje sedre i nastanak jezera, temeljni su fenomeni Nacionalnog parka. U njihovu stvaranju važnu su ulogu imale i imaju sedrotvorne biljke, alge i mahovine, pa je to veoma osjetljiv biodinamički sustav. 

Prijelazni tip klime između primorske i kopnene s mikroklimatskom raznolikošću čini, da je osnovno obilježje ugodno i sunčano ljeto i relativno duga, oštra i snijegom bogata zima. U području su Parka i prostrani šumski kompleksi, od kojih su neki dijelovi zbog svoga prašumskog obilježja zaštićeni kao poseban rezervat šumske vegetacije (Čorkova uvala). Raznolikost staništa i uvjeta za život omogućuje nesmetani razvoj brojnim populacijama biljaka i životinja u vodenim i kopnenim predjelima Parka. 

Treba naglasiti da su sve temeljne odrednice Parka vrlo nježan strukturalni i funkcionalni kompleks, osjetljiv za prirodne izmjene i neoprezne ljudske zahvate. S pravom ga je UNESCO proglasio svjetskom prirodnom baštinom. 

Sve što je spomenuto u ovom kratkom uvodu pokazuje veoma veliku važnost i svrsishodnost izdanja ovog prirodoslovnog vodiča po Nacionalnom parku Plitvička jezera, koji treba doći u ruke svakom posjetitelju, te ga upozoriti na brojne zanimljivosti prvog hrvatskog Nacionalnog parka. 

KRAPINA

Krapina, najveći grad Hrvatskog Zagorja i središte 
Krapinsko-zagorske županije, nalazi se na samom sjeverozapadu Republike Hrvatske. Smjestila se na 46.1° sjeverne geografske širine i 15.9° istočne geografske dužine.
Njezin položaj određen je rijekom Krapinicom, koja izvire nešto sjevernije u Maceljskom gorju i teče prema jugu do ušća u rijeku Krapinu kod Zaboka. Ova se rječica probija uskom dolinom između obronaka Strahinjčice na istoku te Maceljskog gorja i Brezovice na zapadu. Prvo veće dolinsko proširenje Krapinice nalazi se sjevernije od Krapine, kod Žutnice. Par kilometera južnije nalazi se veće dolinsko proširenje na čijem se početku razvila najstarija gradska jezgra Krapine. 
Takav je položaj omogućavao razvoj tadašnjeg gospodarstva (na nižem terenu uz Krapinicu ratarstvo i stočarstvo, na višim brdima voćarstvo i vinogradarstvo te šumarstvo u gorskom području obližnje Strahinjčice). Pojava željeznice i razvitak industrije krajem 19., a posebice u 20. stoljeću uzrokovao je daljnju urbanizaciju i porast broja stanovnika Krapine koja postaje vodeće zagorsko regionalno središte. To je, naravno, dovelo do širenje samoga grada. Zbog svog položaja grad se više širi prema sjeveru (naselja Doliće, Krapinsko Strahinje i Podgora) i jugu (naselja Šabac, Bobovje, Mihaljekov Jarek i Krapinsko Polje) uz samu dolinu Krapinice.
Krapina je na vrlo važnom prometnom položaju, na koridoru poznatog pravca Pyhrnske ceste koja povezuje Srednju Europu sa Jadranom te s Jugoistočnom Europom. To joj omogućuje brze veze sa slovenskim i austrijskim dijelom pokrajine Štajerske, koje bi se u budućnosti još trebale poboljšati gradnjom suvremene auto-ceste koja je s južne strane izgrađena do same Krapine. Tako je Maribor oko 60, a Graz svega oko 140 km sjevernije od Krapine. Zbog blizine granice, Krapinu smatramo glavnim sjeverozapadnim ulazom u Republiku Hrvatsku. Također, Krapina je vrlo blizu i sjevernoj Hrvatskoj (do Varaždina oko 50 km) te glavnom gradu Zagrebu od kojega je udaljena oko 50 kilometara i povezana suvremenom auto-cestom. 
SMJEŠTAJ 
Krapina se nalazi otprilike u središtu Krapinsko-zagorske županije. Prema sjeveru graniči s općinama Đurmanec i Jesenje, na istoku graniči s općinama Radoboj i Mihovljan, na zapadu s općinom Petrovsko, a na jugu s općinama Krapinske Toplice i Sv. Križ Začretje.

POVRŠINA: 47,53 km2 
BROJ STANOVNIKA: 12.950 stanovnika 
GUSTOĆA NASELJENOSTI: 272 stanovnika/km2 
CESTOVNE UDALJENOSTI DO KRAPINE:
Zagreb - 56 km
Varaždin - 54 km
Maribor (SL0) - 54 km
Ljubljana (SLO) - 133 km
Graz (A) - 125 km
Budimpešta (H) - 326 km
Koprivnica - 93 km
Karlovac - 93 km
Rijeka - 223 km 

NASELJA 
Bobovje, Dolići, Donja Šemnica, Gornja Pačetina, Krapina, Lazi Krapinski, Lepajci, Mihaljekov Jarek, Podgora Krapinska, Polje Krapinsko, Pristava Krapinska, Pretkovec, Strahinje, Štraža Krapinska, Škarićevo, Šušelj Breg, Tkalci, Trški Vrh, Velika Ves, Vidovec Krapinski, Vidovec Petrovski, Zagora, Žutnica.

